ໃນຕອນບ່າຍເວລາ 15:00 ໂມງຂອງ ວັນທີ 09 ສິງຫາ 2016 ທີ່ຫ້ອງປະຊຸມຊັ້ນ 3 ຂອງພະແນກການເງິນໄດ້ຈັດກອງປະຊຸມມອບ-ຮັບວຽກລະຫວ່າງ ທ່ານ ໜູນຊວນ ພົງສະຫັວດ ຫົວໜ້າຫ້ອງການບໍລິຫານ - ຈັດຕັ້ງຜູ້ເກົ່າ ກັບ ທ່ານ ສອນເພັດ ທຽມສະຫັວນ ຮອງຫົວໜ້າຫ້ອງການບໍລິຫານ-ຈັດຕັ້ງ,
ໃນພິທີມອບ - ຮັບວຽກຄັ້ງນີ້ໂດຍມີ ທ່ານ ຫົງແກ້ວ ມາລີຈັນສີ ຮອງພະແນກການເງິນແຂວງ ສາລະວັນ ພ້ອມດ້ວຍບັນດາຫົວໜ້າຫ້ອງການ, ຮອງຫ້ອງການ, ຫົວໜ້າໜ່ວຍງານ ແລະ ວິຊາການ ເຂົ້າຮ່ວມທັງໝົດ 19 ທ່ານ, ຍິງ 9 ທ່ານ.
ໃນກອງປະຊຸມ ທ່ານ ໜູຊວນ ພົງສະຫັວດ ຫົວໜ້າຫ້ອງການບໍລິຫານ-ຈັດຕັ້ງຜູ້ເກົ່າ ໄດ້ໃຫ້ຂໍ້ສັງເກັດ ແລະ ຕີລາຄາຄືນການຊີ້ນຳໆພາໃນໄລຍະຜ່ານມາ. ໂດຍພື້ນຖານກໍ່ໄດ້ຖືເອົາວຽກງານການເມືອງແນວຄິດເປັນວຽກທີ່ສຳຄັນສອດຫ້ອຍໄປນຳທຸກຂົງເຂດວຽກງານ, ເລີ້ມຈາກການເຂົ້າຮ່ວມຮັບຟັງການເຜິຍແຜ່ເຊື່ອມຊືມບັນດາເອກະສານແນວທາງນະໂຍບາຍ ຂອງ ພັກ, ລະບຽບກົດໝາຍ ຂອງລັດ, ມະຕິຄຳສັ່ງຕ່າງໆ ຂອງຂັ້ນເທິງ. ເພື່ອເຮັດໃຫ້ພະນັກງານ-ລັດຖະກອນໃນຫ້ອງການມີຄວາມທຸນທ່ຽງອຸ່ນອ່ຽງເຊື່ອໝັ້ນຕໍ່ການນຳພາ ຂອງພັກລັດ ແລະ ມີຄວາມຮັບຜິດຊອບຕໍ່ໜ້າທີ່ການເມືອງທີ່ໄດ້ຮັບການມອບໝາຍ. ນອກຈາກນີ້ແລ້ວ ທ່ານ ໜູຊວນ ພົງສະຫັວດ ຍັງໄດ້ກ່າວບາງບົດຮຽນທີ່ຖອດຖອນໄດ້ເຊັ່ນ: ຢຶດໝັ້ນໃນການປະຕິບັດຕາມຫຼັກການລວມສູນປະຊາທິປະໄຕ, ປະຕິບັດລະບອບນຳພາເປັນໜູ່ຄະນະ ແລະ ບຸກຄົນຮັບຜິດຊອບ. ໄດ້ກຳແໜ້ນພາລະບົດ ບາດ, ໜ້າທີ່ຂອບເຂດສິດໃນການເປັນເສນາທິການໃຫ້ແກ່ຄະນະພັກຄະນະນຳ, ໃນການເຄື່ອນໄຫວວຽກງານແຕ່ລະຄັ້ງຕ້ອງມີແຜນການ, ມີການຕິດຕາມກວດກາ ແລະ ປະເມີນຜົນຮອບດ້ານພ້ອມທັງຖອດຖອນບົດຮຽນໃນການຈັດຕັ້ງປະຕິບັດ. ມີການປະສານສົມທົບກັບຂະແໜງການທີ່ກ່ຽວຂ້ອງຢ່າງເປັນປົກກະຕິເຕົ້າລວມຄວມສາມະຄີໃຫ້ເປັນປຶກແຜ່ນແໜ້ນໜາ ແລະ ຮັບຟັງຄຳຄິດ, ຄຳເຫັນຈາກພາກສ່ວນອື່ນ ເພື່ອມາປັບປຸງແກ້ໄຂໃນຕໍ່ໜ້າ. ຕໍ່ຈາກນັ້ນກໍ່ໄດ້ ມອບ-ຮັບ ວຽກບໍລິຫານ-ຈັດຕັ້ງ ໃຫ້ທ່ານ ສອນເພັດ ທຽມສະຫັວນ ຮອງຫ້ອງການບໍລິຫານ-ຈັດຕັ້ງ ເປັນຜູ້ສຶບຕໍ່ນຳພາບໍລິຫານວຽກງານຫ້ອງການບໍລິຫານ ແລະ ຈັດຕັ້ງພະນັກງານ ຕາມພາລະບົດບາດ. ມາຮອດເວລາ15: 50 ຂອງວັນດຽວກັນພິທີດັ່ງກ່າວກໍ່ໄດ້ສີ້ນສຸດລົງດ້ວຍຜົນສຳເລັດຢ່າງຈົບງາມ.